32002L0063
L 187/30
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2002/63/ЕО НА КОМИСИЯТА
от 11 юли 2002 година
за определяне на методи на Общността за вземане на проби за официалния контрол на остатъци от пестициди във и върху продукти от растителен и животински произход и за отмяна на Директива 79/700/ЕИО
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейските общности,
като взе предвид Директива 76/895/ЕИО на Съвета oт 23 ноември 1976 г. относно определянето на максимални количества на остатъци от пестициди във и върху плодове и зеленчуци (1), последно изменена с Директива 2002/57/ЕО на Комисията (2), и по-специално член 6 от нея,
като взе предвид Директива 86/362/ЕИО на Съвета от 24 юли 1986 г. относно определянето на максимални количества на остатъци от пестициди във и върху зърнени култури (3), последно изменена с Директива 2002/42/EО (4), и по-специално член 8 от нея,
като взе предвид Директива 86/363/ЕИО на Съвета от 24 юли 1986 г. относно определянето на максимални количества на остатъци от пестициди във и върху продукти от животински произход (5), последно изменена с Директива 2002/42/EО, и по-специално член 8 от нея,
като взе предвид Директива 90/642/ЕИО на Съвета oт 27 ноември 1990 г. относно определянето на максимални количества на остатъци от пестициди във и върху някои продукти от растителен произход, включително плодове и зеленчуци (6), последно изменена с Директива 2002/42/EО, и по-специално член 6 от нея,
като има предвид, че:
(1)
Директиви 76/895/ЕИО, 86/362/ЕИО, 86/363/ЕИО и 90/642/ЕИО предвиждат официални проверки и контрол за гарантиране спазването на максималните нива на остатъци от пестициди във и върху продукти от растителен и животински произход. Те също предвиждат, че могат да бъдат установени от Комисията методи на Общността за вземане на проби.
(2)
Методи за вземане на проби от остатъци от пестициди в плодове и зеленчуци са определени с Директива 79/700/ЕИО на Комисията от 24 юли 1979 г. за определяне на методи на Общността за вземане на проби за официалния контрол на остатъци от пестициди във и върху плодове и зеленчуци (7).
(3)
Целесъобразно е да се осъвременят тези методи, за да се отрази техническият прогрес и да се установят методи за вземане на проби от остатъци от пестициди в продукти от животински произход, както и в други продукти от растителен произход
(4)
Бяха разработени и одобрени от Комисията за Кодекс алиментариус методи за вземане на проби с цел да се определи дали остатъците от пестициди са в съответствие с максималните нива на остатъци (MНО) (8). Комисията подкрепи и одобри препоръчаните методи. Целесъобразно е да се заменят съществуващите разпоредби за вземане на проби с тези, разработени и одобрени от Комисията за Кодекс алиментариус.
(5)
Директива 79/700/ЕИО трябва, следователно, да бъде отменена и заменена с настоящата директива.
(6)
Предвидените в настоящата директива мерки, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Разпоредбите, установени в настоящата директива, се прилагат за вземането на проби от продукти от растителен и животински произход с цел да се определи нивото на остатъци от пестициди за целите на Директиви 76/895/ЕИО, 86/362/ЕИО, 86/363/ЕИО и 90/642/ЕИО и не засягат стратегията за вземане на проби, нивата и честотата на вземането на проби, както са определени в приложения III и IV към Директива 96/23/EО на Съвета (9) относно мерките за контрол на определени вещества и техни остатъци в живи животни и животински продукти.
Член 2
Държавите-членки изискват вземането на проби за проверките, предвидени в член 6 от Директива 76/895/ЕИО, член 8 от Директива 86/362/ЕИО, член 8 от Директива 86/363/ЕИО и член 6 от Директива 90/642/ЕИО, да се извършва в съответствие с методите, описани в приложението към настоящата директива.
Член 3
Директива 79/700/ЕИО се отменя.
Позоваванията на отменената директива се тълкуват като позовавания на настоящата директива.
Член 4
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива до 1 януари 2003 г. Те незабавно информират Комисията за това.
2. Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки
Член 5
Настоящата директива влиза в сила на седмия ден след публикуването ѝ в Официален вестник на Европейските общности.
Съставено в Брюксел на 11 юли 2002 година.